ผวาสหรัฐดีดบาทแข็งเงินเฟ้อพุ่ง
คลังผวาเศรษฐกิจสหรัฐทำไทยทรุด ส่งออกหด เงินบาทแข็ง เงินเฟ้อพุ่ง
31 ก.ค. 2554

คลังผวาเศรษฐกิจสหรัฐทำไทยทรุด ส่งออกหด เงินบาทแข็ง เงินเฟ้อพุ่ง
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า เศรษฐกิจที่ตกต่ำของสหรัฐอเมริกาส่งผลกระทบต่อตลาดการค้าโลก รวมถึงไทยด้วย เนื่องจากมีการลดปริมาณนำเข้าสินค้าและบริการ



นริศ
นอกจากนี้ ยังส่งผลกระทบทำให้ค่าเงินบาทของไทยแข็งค่า จะเห็นว่าค่าเงินบาทเริ่มกลับมาแข็งค่าขึ้น อยู่ในระดับต่ำกว่า 30 บาทต่อเหรียญสหรัฐ เพราะนักลงทุนเคลื่อนย้ายเงินทุนออกจากสหรัฐมาลงทุนในภูมิภาคและประเทศอื่นที่มีเศรษฐกิจที่เติบโตดีกว่า
นายนริศ กล่าวว่า นักลงทุนจะหันไปลงทุนในตลาดโภคภัณฑ์ เช่น ทองคำ น้ำมัน และหากราคาน้ำมันเพิ่มสูงขึ้นจะมีปัญหาเงินเฟ้อทั่วโลกรวมทั้งไทยเพิ่มสูงขึ้น
“ประเทศไทยมีเศรษฐกิจเปิดขนาดเล็ก จะต้องได้รับผลกระทบจากภาวะเศรษฐกิจที่ตกต่ำของประเทศมหาอำนาจ ทั้งการส่งออก ลด เศรษฐกิจในประเทศที่ต่ำลง ค่าเงินบาทแข็งค่าขึ้น ภาวะราคาน้ำมันที่เพิ่มสูงขึ้น มีเงินไหลเข้ามาก ภาวะเงินเฟ้อเริ่มสูงขึ้นเรื่อยๆ” นายนริศ กล่าว
นายนริศ กล่าวว่า การดำเนินนโยบายด้านเศรษฐกิจของรัฐบาลไทยจะต้องหันมาควบคุมปัจจัยภายในให้ดี และค่อยเป็นค่อยไป หาจังหวะเวลาในการดำเนินนโยบายแต่ละด้านที่เหมาะสม ทุกหน่วยงานต้องร่วมมือกันเพื่อให้การเจริญเติบโตในประเทศอยู่ในระดับสมดุล และไม่ทำให้เกิดภาวะเงินเฟ้อที่มากเกินไป ซึ่งจะช่วยให้ประเทศสามารถผ่านช่วงที่เศรษฐกิจโลกมีปัญหาไปได้
นอกจากนี้ ควรจะนำโอกาสที่เงินทุนต่างชาติกำลังไหลเข้าสู่ภูมิ ภาคเอเชียนี้มาทำให้เกิดประโยชน์ต่อประเทศ เช่น จูงใจให้ภาคเอกชนร่วมมือลงทุนกับรัฐบาลในการพัฒนาความสามารถในการแข่งขันของประเทศ ทั้งในด้านโครงสร้างพื้นฐาน การพัฒนาฝีมือแรงงาน การผลิตที่มีประสิทธิภาพเพิ่มช่องทางการค้าและการจัดจำหน่าย และการพัฒนาตลาดเงินและตลาดทุน เพื่อเตรียมพร้อมการเปิดเสรีในอีก 4 ปีข้างหน้า ที่ไทยจะเป็นส่วนหนึ่งของประชาคมเศรษฐกิจอาเซียน